CELEX: 32014D0562
Language: fi
Date: 2014-05-15 00:00:00
Title: Euroopan parlamentin ja neuvoston päätös N:o 562/2014/EU, annettu 15 päivänä toukokuuta 2014 , Euroopan unionin osuudesta Euroopan investointirahaston pääoman korottamisessa

24.5.2014   
            
            
               FI
            
            
               Euroopan unionin virallinen lehti
            
            
               L 156/1
            
         EUROOPAN PARLAMENTIN JA NEUVOSTON PÄÄTÖS N:o 562/2014/EU,
   annettu 15 päivänä toukokuuta 2014,
   Euroopan unionin osuudesta Euroopan investointirahaston pääoman korottamisessa
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 173 artiklan 3 kohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon Euroopan talous- ja sosiaalikomitean lausunnon (1),
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Euroopan investointirahasto, jäljempänä ’rahasto’, on perustettu vuonna 1994 neuvoston päätöksen 94/375/EY (3) nojalla, ja sen tarkoituksena on ”kannustaa kestävää ja tasapainoista kasvua yhteisön sisällä”.
            
         
               (2)
            
            
               Sen jälkeen, kun rahaston merkittyä pääomaa korotettiin vuonna 2007, rahaston osakepääoma on 3 miljardia euroa, joka on jaettu 3 000 osakkeeksi siten, että kunkin osakkeen arvo on 1 miljoona euroa ja 20 prosenttia maksetusta pääomasta. Unioni, jota edusti komissio, osallistui rahaston merkityn pääoman edelliseen korottamiseen neuvoston päätöksen 2007/247/EY (4) mukaisesti.
            
         
               (3)
            
            
               Näin ollen unioni, jota edustaa komissio, on tällä hetkellä merkinnyt yhteensä 900 rahaston osaketta, joiden nimellisarvo on 900 miljoonaa euroa, josta on maksettu 180 miljoonaa euroa.
            
         
               (4)
            
            
               Kesäkuun 28 ja 29 päivänä 2012 kokoontunut Eurooppa-neuvosto hyväksyi ”kasvu- ja työllisyyssopimuksen” älykkään, kestävän, osallistavan, resurssitehokkaan ja työpaikkoja luovan kasvun aikaansaamiseksi. Tässä yhteydessä Eurooppa-neuvosto korosti päätelmissään, että osana unionin tasolla tarvittavia kiireellisiä toimenpiteitä kasvun ja työllisyyden edistämiseksi, talouselämän rahoituksensaannin parantamiseksi ja Euroopan kilpailukyvyn lisäämiseksi tuotanto- ja investointipaikkana olisi kehitettävä rahaston toimintaa varsinkin sen pääomasijoitusten osalta yhdessä olemassa olevien kansallisten rakenteiden, kuten kansallisten kehityspankkien ja laitosten, kanssa.
            
         
               (5)
            
            
               Kesäkuun 27 ja 28 päivänä 2013 kokoontunut Eurooppa-neuvosto käynnisti ”Euroopan uuden investointiohjelman”, jolla pyritään edistämään investointeja ja luotonsaantia tukemalla pieniä ja keskisuuria yrityksiä, jäljempänä ’pk-yritykset’, ja edistämällä talouden rahoitusta. Tässä yhteydessä Eurooppa-neuvosto pyysi päätelmissään komissiota ja Euroopan investointipankkia (EIP) panemaan ensisijaisesti täytäntöön rahaston erillistakausvalmiuksien lisäämisen.
            
         
               (6)
            
            
               Joulukuun 19 ja 20 päivänä 2013 kokoontunut Eurooppa-neuvosto muistutti, että talouden ja erityisesti pk-yritysten tavanomaisen luotottamisen palauttaminen on edelleen ensisijainen tavoite, ja kehotti komissiota ja EIP:tä lisäämään edelleen rahaston kapasiteettia korottamalla sen pääomaa tarkoituksena päästä lopulliseen sopimukseen viimeistään toukokuussa 2014.
            
         
               (7)
            
            
               Rahaston tämänhetkinen omien varojen määrä ei salli rahaston toiminnan merkittävää lisäämistä siten kuin Eurooppa-neuvosto on kehottanut, sillä rahaston takaus- ja pääomasijoitustoiminta ei saa ylittää sen perussäännössä asetettuja tai rahaston yhtiökokouksen vahvistamia rahaston sitoumusten enimmäismääriä. Lisäksi rahaston käytettävissä olevien omien varojen määrä rajoittaa sen erillistakausvalmiuksia.
            
         
               (8)
            
            
               Näin ollen rahaston hallitus hyväksyi 26 päivänä marraskuuta 2013 perusperiaatteet, joiden mukaan rahaston merkittyä pääomaa korotetaan enintään 1 500 miljoonalla eurolla, mikä mahdollistaa omien varojen tarvittavan lisäämisen. Pääoman korottamisen tekniset järjestelyt ja seikkaperäinen menettely esitetään hallitukselle ajallaan luvan pyytämiseksi saada esittää ehdotus rahaston vuoden 2014 yhtiökokouksen hyväksyttäväksi.
            
         
               (9)
            
            
               Rahaston osakkeenomistajien olisi oman harkintansa mukaan merkittävä uusia osakkeita vuonna 2014 alkavana ja vuonna 2017 päättyvänä nelivuotiskautena. Uusien osakkeiden hinta olisi määritettävä joka vuosi, ja sen olisi perustuttava rahaston osakkeenomistajien välillä sovitun nettoarvon laskemiseen käytettävään kaavaan.
            
         
               (10)
            
            
               Sopimuksella, joka koskee unionin rahoitusosuutta rahaston pääoman korottamiseen, ei olisi oltava vaikutusta osinkojen mahdolliseen kohteluun.
            
         
               (11)
            
            
               Unionin on aiheellista osallistua rahaston pääoman korottamiseen, jotta saavutetaan unionin tavoitteet edistää yritysten, erityisesti pk-yritysten, aloittamisen ja kehittämisen kannalta suotuisaa toimintaympäristöä sekä keksintöjä, tutkimusta ja teknologista kehittämistä koskevan unionin politiikan antamien teollisten mahdollisuuksien parempaa hyväksikäyttöä, kuten 28 ja 29 päivänä kesäkuuta 2012, 27 ja 28 päivänä kesäkuuta 2013 sekä 19 ja 20 päivänä joulukuuta 2013 kokoontunut Eurooppa-neuvosto on päätelmissään ilmaissut ja kuten kasvu- ja työllisyyssopimuksessa sekä Euroopan uudessa investointiohjelmassa on yksityiskohtaisesti esitetty.
            
         
               (12)
            
            
               Euroopan unionin toiminnasta tehdyn sopimuksen 173 artiklan 3 kohdassa määrätään tarvittavista valtuuksista tämän päätöksen antamiseksi ottaen huomioon erityistavoitteet, joihin pyritään unionin osuudella rahaston pääoman korottamisessa ja joihin kuuluu erityisesti rahaston tuki toimille, joilla täydennetään jäsenvaltioiden yritysten ja varsinkin pk-yritysten hyväksi toteuttamia toimia.
            
         
               (13)
            
            
               Jotta unionin edustaja rahaston yhtiökokouksessa voisi äänestää pääoman korottamisesta mahdollisimman pian, tämän päätöksen olisi tultava voimaan sitä päivää seuraavana päivänä, jona se julkaistaan,
            
         OVAT HYVÄKSYNEET TÄMÄN PÄÄTÖKSEN:
   1 artikla
   Tällä päätöksellä on tarkoitus lisätä Euroopan investointirahaston, jäljempänä ’rahasto’, tukea toimille, joilla täydennetään jäsenvaltioiden yritysten ja varsinkin pienten ja keskisuurten yritysten hyväksi toteuttamia toimia.
   2 artikla
   Unioni merkitsee rahaston nykyisen osuutensa lisäksi enintään 450 rahaston osaketta, joista kunkin nimellisarvo on 1 miljoona euroa. Osakkeiden merkitseminen ja vuotuiset maksut suoritetaan ehtojen mukaisesti, jotka rahaston yhtiökokous hyväksyy.
   3 artikla
   Unioni ostaa uudet rahaston osakkeet neljän vuoden aikana vuodesta 2014 alkaen. Vuosina 2014–2017 unionin yleiseen talousarvioon varataan enintään 178 miljoonaa euroa merkitsemisestä aiheutuvien kustannusten kattamiseksi hyödyntäen vuosia 2014–2020 koskevan monivuotisen rahoituskehyksen otsakkeeseen 1 a jo varattuja määrärahoja, jotta kohdennettujen menojen kokonaismäärä ei muutu. Talousarviositoumus voidaan jakaa vuotuisiin eriin neljälle vuodelle Euroopan parlamentin ja neuvoston asetuksen (EU, Euratom) N:o 966/2012 (5) 85 artiklan 4 kohdan mukaisesti.
   4 artikla
   Komissio seuraa 1 artiklassa vahvistetun tavoitteen saavuttamista ja antaa Euroopan parlamentille ja neuvostolle kaksi kertomusta, eli välikertomuksen viimeistään 31 päivänä joulukuuta 2016 ja lopullisen kertomuksen viimeistään 31 päivänä joulukuuta 2018.
   5 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tehty Brysselissä 15 päivänä toukokuuta 2014.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         D. KOURKOULAS
      
   
   
      (1)  Lausunto annettu 25. maaliskuuta 2014 (ei vielä julkaistu virallisessa lehdessä).
   
      (2)  Euroopan parlamentin kanta, vahvistettu 16. huhtikuuta 2014 (ei vielä julkaistu virallisessa lehdessä), ja neuvoston päätös, tehty 6. toukokuuta 2014.
   
      (3)  Neuvoston päätös 94/375/EY, tehty 6 päivänä kesäkuuta 1994, yhteisön jäsenyydestä Euroopan investointirahastossa (EYVL L 173, 7.7.1994, s. 12).
   
      (4)  Neuvoston päätös 2007/247/EY, tehty 19 päivänä huhtikuuta 2007, yhteisön osuudesta Euroopan investointirahaston pääoman korottamisessa (EUVL L 107, 25.4.2007, s. 5).
   
      (5)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
   
      Euroopan parlamentin ja neuvoston lausuma
      Euroopan parlamentti ja neuvosto sopivat, että ne käsittelevät rahaston osinkojen kohtelua koskevaa kysymystä osana unionin yleiseen talousarvioon sovellettavien varainhoitosääntöjen seuraavaa tarkistusta tai viimeistään 4 artiklassa tarkoitetun edistymistä koskevan välikertomuksen yhteydessä.